Bled, 21. julija 2021

Društvo Spoštujmo Bled

Grajska cesta 3a

4260 Bled

pišem vam v zvezi s pismom, ki sem ga 15.6.2021 naslovil na župana g. Fajfarja s prošnjo za ukrepanje zaradi vse bolj hrupnih, vsiljivih in drznih preletov letal in helikopterjev preko Bleda.

Žal se je v zadnjem času število t.i. panoramskih letov čez Bled izjemno povečalo, piloti teh komercialnih podjetij s sedežem na letališču Lesce pa se brez obzira na mir, spokojnost in lepoto Bleda dan za dnem skoraj tik nad našimi glavami izživljajo s svojimi hrupnimi in vsiljivimi preleti.

Še posebno žalostno in nesprejemljivo je, da agresivno kršijo mir in nedotakljivost cerkva, tako cerkvice Sv. Lenarta na Bodeščah, cerkve Marijinega vnebovzetja na otoku in župnijske cerkve sv. Martina.

Prav tako piloti brez usmiljenja nizko in hrupno krožno preletavajo otroke v Osnovni šoli Bled, v Vrtcu Bled, paciente v Diagnostičnem centru in seveda turiste v penzionih in hotelih.

Seveda so nizki krožni preleti letal in helikopterjev v posmeh Uredbi o hrupu v naravnem in življenskem okolju, ki jo prilagam. Kroženje v hrupnih letalih nad Bledom je zdaj celo oglaševano kot turistična dejavnost, kot da smo na Bledu kak naravni park v Afriki, ki si ga je moč ogledati le iz motornega letala.

Če utegnete, bi bil zelo vesel, če bi se tudi v društvu Spoštujmo Bled, ki je na Bledu znano in spoštovano zaradi svoje pokončne drže, boja za varovanje naravne in kulturne dediščine Bleda in zavezanosti k spoštovanju predpisov, razmislili o možnostih, kako se upreti oglušujočemu hrupu in degradaciji okolja iz zraka, ki nam ga je vsilila peščica pilotov iz Letališča Lesce.

Glede na to, da je sosednji Bohinj pričel ukrepati proti mnogo blažjim oblikam onesnaženja s hrupom - glasba na jezerski obali - bi bilo prav, da tudi na Bledu zahtevamo nazaj naš kraj takšen, kot so nam ga predali predniki - brez letal in helikopterjev, ki rohnijo nad našimi glavami, vrtci, šolami in cerkvami.

Vsako vaše dejanje in ukrepanje bom zelo cenil.

Prijazen pozdrav,

Tomaž Lovrenčič

Sebenjska 3

Bled